Author: MF SR MF SR
Last saved by: agenda0

Návrh na schválenie žiadosti vlády SR o pôžičku z Rozvojovej banky 
Rady Európy na realizáciu projektu „Multi-funkčné kultúrne
 a knižničné centrum - Obnova a revitalizácia historických 
budov Univerzitnej knižnice v Bratislave“

1. Úvod

Univerzitná knižnica v Bratislave (ďalej len UKB) je najstaršia a najnavštevovanejšia vedecká knižnica v Slovenskej republike. Vznikla v roku 1919 ako Knižnica Univerzity Komenského. Súbežne so svojím akademickým poslaním plnila do roku 1954 funkciu národnej knižnice. Od roku 1954 je samostatnou vedeckou knižnicou a slúži širokej verejnosti.

UKB je súčasťou inštitucionálnej zložky národného knižničného systému Slovenskej republiky a podieľa sa ako významná celoštátna kultúrna ustanovizeň na vytváraní podmienok pre všestranný, kultúrny a výchovno-vzdelávací rozvoj nielen komunity hlavného mesta, ale svojim pôsobením a informačným potenciálom napomáha rozvoju vzdelávania, vedy a výskumu na celom území Slovenska.

UKB ochraňuje vo svojich zbierkach vzácne a unikátne historické knižničné fondy a ako konzervačná knižnica SR uchováva na základe zákona o povinných výtlačkoch slovenskú dokumentárnu produkciu. Súčasťou obnovy a ochrany historického dedičstva UKB sú teda nielen historické budovy, ale aj knižničné fondy.

Zriaďovacia listina UKB vydaná Ministerstvom kultúry Slovenskej republiky r. 1999 určuje jej súčasné postavenie, poslanie a úlohy nasledovne :

•	konzervačná knižnica Slovenskej republiky,
•	depozitná knižnica Organizácie Spojených národov,
•	depozitná knižnica a informačné stredisko UNESCO,
•	konzervačná a depozitná knižnica vedecko-kvalifikačných prác obhájených v Slovenskej republiky zabezpečujúca ich bibliografickú registráciu,
•	pracovisko slovenskej národnej retrospektívnej bibliografie,
•	správca súborného katalógu seriálov knižníc Slovenskej republiky,
•	národná agentúra pre medzinárodnú identifikáciu seriálov a medzinárodné označovanie dokumentov (EAN-ISSN),
•	výkonné pracovisko pre medziknižničnú výpožičnú službu a národné ústredie pre medzinárodnú medziknižničnú výpožičnú službu,
•	koordinačné pracovisko medzinárodnej knižnično-informačnej spolupráce,
•	pracovisko reštaurovania, konzervovania a ochranné kopírovania dokumentov.

Spoločenské poslanie UKB sa napĺňa prostredníctvom komplexu knihovníckych, bibliografických, informačných, vedeckovýskumných, vydavateľských, kultúrnych, vzdelávacích a ďalších aktivít. Z uvedeného vyplýva, že základnou úlohou knižnice je slúžiť používateľom v súčasnosti a chrániť kultúrne dedičstvo a dokumentárne bohatstvo pre budúcnosť.

Univerzita Komenského v Bratislave sídli v komplexe budov v historickom centre Bratislavy, ktoré spravuje a ktoré sú vo vlastníctve štátu. Tieto budovy, ktoré sú pamiatkovo chránenými objektmi sú nasledovné :

1. 	Kláštor Klarisiek (Klariseum) na Klariskej ulici č. 5 z 13. storočia, ktorý je významnou stredoeurópskou pamiatkou vladislavskej gotiky. Budova sa stala sídlom dnešnej Univerzitnej knižnice v roku 1919.
2. 	Palác uhorskej kráľovskej komory na Michalskej ulici č. 1, postavený v r. 1753-1756. Budova je historickou pamiatkou európskeho významu, lokalizovaná do administratívneho stredu Bratislavy. 
3. 	Palác Leopolda de Pauliniho na Ventúrskej ulici č. 11 bol postavený v r. 1775-1776, jeho súčasťou je rokokový záhradný pavilón z 18. storočia. 
UKB získala barokové paláce uhorskej kráľovskej komory a L. de Pauliho v polovici 50. Rokov. Prvý bol účelovo adaptovaný na potreby knižnice v r. 1955-1956, druhý v r. 1966-1969. Súčasný schátralý stav všetkých troch budov si naliehavo vyžaduje rozsiahlu stavebnú obnovu. Doterajšie adaptácie uskutočnené pred niekoľkými desaťročiami boli iba čiastkové a dnes už nevyhovujú všetkých potrebám a úlohám modernej knižnično-informačnej ustanovizne.

Aby knižnica mohla v budúcnosti plniť úlohy určené knižničným zákonom a zriaďovacou listinou, budú sa musieť vytvoriť ďalšie pracovné miesta. Prevádzka obnovených budov a vznik nových kultúrno-spoločenských aktivít si vyžiada vytvorenie ďalších trvalých a sezónnych pracovných miest. Zabezpečenie rozšírených knižničných služieb a nových prevádzok predpokladá rast zamestnanosti približne o 63 %. Plán predpokladá zvýšiť počet pracovníkov zo súčasných 176 na 280 trvalých a sezónnych pracovných miest.

2. 	Projekt

Realizácia projektu si kladie dva hlavné ciele : obnoviť historické a kultúrne dedičstvo a vybudovať moderné polyfunkčné kultúrne a knižničné centrum. Obnovou týchto pamiatok sa zvýši potenciál celého kultúrneho sektoru Slovenska i susedných štátov. Obnova a revitalizácia objektov UKB je súčasťou obnovy a ochrany urbanistického komplexu bratislavského Starého mesta.

Potrebné práce predstavujú rekonštrukciu existujúcich objektov na Michalskej, Ventúrskej a Klariskej ulici. Pôjde hlavne o sanovanie fyzického stavu budov ich modernizáciou a vytvorenie vyhovujúcich podmienok pre rozvoj knižničných činností pri súčasnom sprístupnení niektorých častí budov tej verejnosti, ktorá nie je v knižnici registrovaná.

Zámerom je, aby na prízemí obnovenej budovy na Klariskej ulici naďalej pôsobila Kancelária Rady Európy, budú tu zriadené viacúčelové konferenčné a výstavné priestory a protidrogové centrum s potrebným informačným zázemím. Suterénne priestory sa využijú na knižničné sklady. UKB v budove Klarisea je koncipovaná ako prezenčná knižnica. Na prvom a druhom podlaží budovy bude Stredisko UNESCO a depozitná knižnica OSN, špecializované študovne slovacikálnej literatúry s voľným výberom fondu.  Na druhom poschodí budú sústredené vzácne historické knižničné fondy, ktoré sú v súčasnosti z priestorových dôvodov rozptýlené v neklimatizovaných a nedostatočne ochraňovaných skladoch. V budove budú aj pracoviská retrospektívnej bibliografie, reštaurátorská dielňa, sklady a špecializovaná študovňa máp a drobných tlačí. 

V budove paláca bývalej uhorskej kráľovskej komory na Michalskej ulici sa na prízemí zriadi predajňa kníh, internetová kaviareň, výstavná sieň a galéria.  Po vykonaní hydroizolačných prác sa doteraz nevyužívané suterénne priestory upravia na skladové účely. Dispozičné riešenie pôvodných vstupov do historických budov umožní vytvoriť na Michalskej ulici zónu voľného vstupu návštevníkov do objektu bez kolízie so zónou knižničných služieb. Hudobný kabinet UKB sa zo záhradného pavilónu v tzv. Lisztovej záhrade premiestni do lokalitne atraktívnych účelovo upravených priestorov terajšieho riaditeľstva knižnice. Riaditeľstvo knižnice sa presťahuje na 3. poschodie, kde budú aj hospodársko-prevádzkové útvary a výpočtové stredisko. Do rekonštruovaného podkrovia budovy sa umiestnia prevažne tie pracoviská knižnice, ktorých pracovníci nie sú v bezprostrednom styku s používateľmi. V novovybudovanom podkroví bude uchovávaný klasický lístkový generálny katalóg knižnice, ktorý má tiež charakter historického knižničného fondu. Tu sa zriadi knižničné školiace centrum a primerané ubytovacie priestory.

Hlavný vstup do knižnice bude pre používateľov na Ventúrskej ulici v objekte paláca Leopolda de Pauliho. Priestory na prízemí budovy budú mať charakter voľne prístupnej zóny. Tu bude v pôvodných priestoroch pôsobiť výpožičné oddelenie,  šatňa a bufet. Na prvom poschodí bude centrálny dispečing knižnice, tradičné a multimediálne študovne a niektoré pracoviská, ktoré sú v priamom styku s používateľmi. Jedným z hlavných cieľov  rekonštrukcie priestorov je zriadiť na 1. a 2. poschodí budovy sektory s voľným výberom dokumentov. Na 2. poschodí bude umiestnené aj pracovisko medziknižničnej výpožičnej služby a súborný katalóg zahraničných periodík.

Ďalším spoločensky pozitívnym dôsledkom rekonštrukcie bude bezbariérový prístup do priestorov knižnice zdravotne znevýhodneným návštevníkom účelových prispôsobením schodísk, výťahov a sociálnych zariadení.

Rozšírenie knižničných služieb a ponuky kultúrnych aktivít sa prejaví zvýšením zamestnanosti v knižničných a ďalších prevádzkach. Počíta sa aj s čiastočným komerčným využívaním objektov na aktivity korešpondujúce s činnosťou centra. Do rozšírených priestorov bude možné uchýliť aj sekretariáty mimovládnych občianskych profesijných združení Spolku slovenských knihovníkov a Slovenskej asociácie knižníc. V renovovaných exteriérových priestoroch tzv. Lisztovej záhrady bude letná čitáreň s možnosťou večerného usporiadania koncertov a iných podujatí.

Primárnym cieľom projektu je obnova budov UKB, bude však potrebné vynaložiť ďalšie náklady aj na ochranu hnuteľného majetku, ktorý sa v budovách uchováva v podobe vzácnych historických knižničných fondov a knižničného mobiliáru. Knižničné fondy UKB sú nielen kultúrnym dedičstvom, ale aj pokladnicou obrovského dokumentárneho bohatstva. Jedna zo vzácnych zbierok, tzv. Bašagičova knižnica, je na zozname svetového dokumentárneho dedičstva UNESCO - Memory of the World. Dôležité je zlepšiť ochranu tohto dedičstva v podobe vzácnych rukopisov a tlačí.

Verejnosť bude mať možnosť využívať v rôznych prevádzkach knižnice, od katalógu OPAC, cez výpožičný proces, rešeršné služby a podobnú výpočtovú techniku a ďalšie informačné technológie. Návštevníci budú môcť na informačné účely bežne využívať internet a elektronickú poštu.

2.1. Počet vytvorených pracovných miest

Na zabezpečenie rozšírených knižničných a informačných služieb, prevádzky a ochrany budov, s novými kultúrnymi a komerčnými službami pre verejnosť sa v r. 2005, ktorý bude prvým rokom ich plného využívania v rekonštruovaných objektoch, sa predpokladá vytvorenie nových 104 pracovných miest. Prevažne pôjde o trvalé a čiastočne aj o sezónne pracovné miesta, napr. spojené s podujatiami v rámci kultúrneho leta. Konkrétne pôjde o nasledovné nové pracovné miesta :

-	32 v súvislosti s rozšírením knižničných a informačných služieb
-	16 na ochranu historických knižničných fondov
-	4 na prevádzku školiaceho knižničného centra
-	5 na reprografické a edičné činnosti
-	23 na servisné prevádzkové činnosti
-	10 na zabezpečenie kultúrnych podujatí
-	14 na vykonávanie komerčných činností

2.2. Časový plán projektu

S realizáciou projektu sa uvažuje v troch etapách rozčlenených na tri roky so začiatkom 1.6.2001 a s ukončením 31.12.2003. Z uvedeného vyplýva, že pôjde o paralelnú rekonštrukciu všetkých troch objektov a priľahlých exteriérov. 

I. etapa - rok 2001

V prvej  etape sa zrealizujú predprojektové práce a na základe výsledkov verejnej súťaže sa vypracuje projektová dokumentácia, ktoré bude podkladom pre verejné obstarávanie na dodávateľa prác. Súbežne sa bude zabezpečovať inžiniering a prípravné práce na stavbu.

II. 	etapa - rok 2002

Druhá etapa bude hlavne zameraná na stavebné úpravy v súlade s harmonogramom výstavby podľa projektovej dokumentácie. Hlavné ťažisko predpokladaných stavebných zásahov sa dotkne približne 20 % objemu budov (prekrytie nádvoria, opravy striech, vybudovanie podkrovia, hydroizolácia suterénov, inštalovanie nových výťahov a pod.), v 40 % objemu budov sa predpokladajú malé stavebné zásahy a približne 40 % objemu budov sa predpokladá ponechať v dnešnom stave (ich rekonštrukcia vzhľadom na aktuálny stav nie je nutná). Vo všetkých troch objektoch budú rekonštruované rozvody inžinierskych sietí a kúrenia, vybuduje sa nová počítačová sieť, bezpečnostná a požiarna signalizácia a vzduchotechnika.

III. 	etapa - rok 2003

V tretej etape sa budú ukončovať stavebné práce a zabudovanie strojov, prístrojov a zariadení, ktoré sú súčasťou stavby a budú hradené z rozpočtu rekonštrukcie UKB. Plnohodnotné sprevádzkovanie objektov si bude vyžadovať čiastočné doplnenie interiérov nad limit objemu rekonštrukčných prác.

2.3. Náklady projektu

Celkové investičné náklady na projekt sú vo výške približne 274,300 mil. Sk. 

Projekt predpokladá, že 50 % plánovaného rozpočtu, spolu 137,150 mil. Sk poskytne Rozvojová banka Rady Európy a ďalších 50 % vláda SR zo štátneho rozpočtu. Úrokovú mieru a devízové riziká kryje žiadateľ pôžičky.

Celkové náklady projektu rozpísaných podľa hlavných rozpočtových položiek sú uvedené v prílohe 1.

2.4.  Financovanie projektu

Úver bude čerpaný v 3 tranžiach. Úverové podmienky sa dohadujú zvlášť pre každú tranžu. Požadovaná splatnosť úveru je do 10 rokov, s odkladom prvej splátky istiny o 3 roky. Úverovou menou bude Euro.

Finančný plán projektu (v tis. Sk)

Rok | RB RE | Štátny rozpočet SR | Spolu
2001 | 7,500 | 7,500 | 15,000
2002 | 75,000 | 75,000 | 150,000
2003 | 54,650 | 54,650 | 109,300
Spolu | 137,150 | 137,150 | 274,300

Čerpanie v % :    na rok 2001 :     5 %
                          na rok 2002 :   55 %
                          na rok 2003 :   40 %

Predbežný rozvrh ročných nákladov je uvedený v prílohe č. 2. 

2.5. Monitoring a kontrola

Kontrolný systém z technického hľadiska zabezpečuje Univerzitná knižnica v Bratislave a Ministerstvo kultúry SR, ktoré je zakladateľom UKB.
Kontrolu finančnej disciplíny zabezpečuje Ministerstvo financií SR.

Prílohy :

č. 1 - Celkové náklady projektu rozpísané podľa hlavných rozpočtových položiek 
č. 2 - Predbežný rozvrh ročných nákladov